title: Decizia Consiliului din 22 iulie 1993 privind modulele diverselor faze ale procedurilor de evaluare a conformității și normele de aplicare și utilizare a mărcii de conformitate CE, care sunt propuse spre a fi utilizate în cadrul directivelor de armonizare tehnică

text:
               13/Volumul 13

               RO

               Jurnalul Ofícial al Uniunii Europene

               42

         31993D0465

               L 220/23

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 22 iulie 1993
   privind modulele diverselor faze ale procedurilor de evaluare a conformității și normele de aplicare și utilizare a mărcii de conformitate CE, care sunt propuse spre a fi utilizate în cadrul directivelor de armonizare tehnică
   (93/465/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 100a,
   având în vedere propunerea Comisiei (1),
   în cooperare cu Parlamentul European (2),
   având în vedere avizul Comitetului Economic și Social (3)

   întrucât Decizia 90/683/CEE a Consiliului din 13 decembrie 1990 privind modulele diverselor faze ale procedurilor de evaluare a conformității care sunt propuse spre a fi utilizate în cadrul directivelor de armonizare tehnică (4) necesită mai multe modificări substanțiale; întrucât, în spiritul clarității și raționalității, este necesară codificarea dispozițiilor acesteia prin intermediul prezentei decizii;
   întrucât Consiliul adoptă o rezoluție la data de 21 decembrie 1989, privind o abordare globală a evaluărilor pentru conformitate (5);
   întrucât introducerea unor metode armonizate de evaluare a conformității și adoptarea unei doctrine comune de aplicare a acestora ar fi de natură să faciliteze adoptarea viitoarelor directive de armonizare tehnică privind punerea pe piață a produselor industriale și ar contribui astfel la punerea în aplicare a pieței interne;
   întrucât aceste metode ar trebui să garanteze faptul că produsele se conformează pe deplin cerințelor esențiale prevăzute de directivele de armonizare tehnică, pentru a asigura, în special, sănătatea și siguranța utilizatorilor și consumatorilor;
   întrucât această conformitate ar trebui asigurată fără a impune producătorilor, în mod inutil, condiții oneroase și utilizând proceduri clare și inteligibile;
   întrucât ar trebui introdusă o flexibilitate limitată cu privire la utilizarea modulelor suplimentare sau a variantelor acestor module, în cazul în care condițiile specifice din cadrul unui anumit sector sau directivă solicită acest lucru, dar nu în asemenea măsură încât să aducă atingere obiectului prezentei decizii și numai în cazul în care se justifică în mod explicit;
   întrucât prin rezoluția din 21 decembrie 1989, menționată mai sus, Consiliul a aprobat ca principiu orientativ adoptarea de norme comune privind utilizarea mărcii CE;
   întrucât, prin Decizia 90/683/CEE, Consiliul a stabilit faptul că produsele industriale reglementate de directivele de armonizare tehnică pot fi puse pe piață numai după ce producătorul a aplicat pe acestea marca CE;
   întrucât ar trebui utilizat un marcaj CE unic pentru a facilita controalele efectuate de către inspectori pe piața comunitară și pentru a clarifica obligațiile agenților economici în ce privește marcajul, în conformitate cu diversele reglementări comunitare;
   întrucât scopul marcajului CE este de a simboliza conformitatea unui produs cu nivelul de protecție a intereselor colective impus prin directivele de armonizare totală și pentru a indica faptul că agentul economic a fost supus tuturor procedurilor de evaluare stabilite de legislația comunitară referitoare la produsul acestuia,
   ADOPTĂ PREZENTA DECIZIE:
   Articolul 1
   (1)   Procedurile de evaluare a conformității care urmează a fi utilizate în cadrul directivelor de armonizare tehnică referitoare la comercializarea produselor industriale vor fi selectate dintre modulele incluse în anexă, în concordanță cu criteriile stabilite prin prezenta decizie și prin orientările generale cuprinse în anexă.
   Aceste proceduri nu pot deroga de la module decât în cazul în care condițiile specifice din cadrul unui anumit sector sau directivă reclamă acest lucru. Aceste derogări prin raportare la module trebuie să fie limitate ca întindere și trebuie să fie justificate în mod explicit în directiva respectivă.
   (2)   Prezenta decizie stabilește normele de aplicare a mărcii de conformitate CE prevăzute de legislația comunitară privitoare la proiectarea, fabricarea, punerea pe piață, intrarea în funcțiune sau utilizarea produselor industriale.
   (3)   Comisia raportează periodic cu privire la aplicarea prezentei decizii și la măsura în care procedurile de evaluare a conformității și de marcaj CE funcționează satisfăcător sau necesită modificări.
   Până la sfârșitul perioadei de tranziție, în 1997, sau mai devreme în cazul în care se constată urgența problemei, Comisia raportează și cu privire la orice problemă specială ridicate de încorporarea Directivei 73/23/CEE a Consiliului din 19 februarie 1973 privind aparatura electrică destinată utilizării între anumite limite de tensiune (6) în domeniul de aplicare a procedurilor de marcare CE și, în special, la eventuala compromitere a siguranței. De asemenea, Comisia analizează orice problemă ridicată de adoptarea unor directive ale Consiliului care se suprapun și stabilește dacă sunt necesare și alte măsuri comunitare.
   Articolul 2
   (1)   Prezenta decizie abrogă Decizia 90/683/CEE.
   (2)   Trimiterile la decizia abrogată se înțeleg ca trimiteri la prezenta decizie.

      Adoptată la Bruxelles, 22 iulie 1993.

            Pentru Consiliu

            Președintele

         M. OFFECIERS-VAN DE WIELE

      (1)  JO C 160, 20.6.1991, p. 14 și

      JO C 28, 2.2.1993, p. 16.

      (2)  JO C 125, 18.5.1992, p. 178;

      JO C 115, 26.4.1993, p. 117 și Decizia din 14 iulie 1993 (nepublicată încă în Jurnalul Oficial).

      (3)  JO C 14, 20.1.1992, p. 15 și

      JO C 129, 10.5.1993, p. 3.

      (4)  JO L 380, 31.12.1990, p. 13.

      (5)  JO C 10, 16.1.1990, p. 1.

      (6)  JO L 77, 26.3.1973, p. 29.
   ANEXĂ
   PROCEDURILE DE EVALUARE A CONFORMITĂȚII ȘI DE MARCARE CE DIN DIRECTIVELE DE ARMONIZARE TEHNICĂ
   I.   ORIENTĂRI GENERALE
   A.   Orientările principale referitoare la utilizarea procedurilor de evaluare a conformității în cadrul directivelor de armonizare tehnică sunt următoarele:

               (a)

               obiectivul esențial al unei proceduri de evaluare a conformității este acela de a permite autorităților publice să asigure faptul că produsele puse pe piață se conformează cerințelor exprimate în dispozițiile directivelor, în special cele referitoare la sănătatea și securitatea utilizatorilor și consumatorilor;

               (b)

               evaluarea conformității poate fi subdivizată în module care privesc faza de proiect a produselor și de faza de producție;

               (c)

               de regulă, un produs ar trebui să treacă prin ambele faze înainte de a fi pus pe piață, în cazul în care rezultatele sunt pozitive (1);

               (d)

               există o diversitate de module care se aplică celor două faze în diverse feluri. Directivele trebuie să stabilească gama posibilelor opțiuni care pot fi considerate de către Consiliu ca oferind autorităților publice nivelul înalt de siguranță pe care îl doresc în cazul unui anumit produs sau sector de produse;

               (e)

               în stabilirea gamei de opțiuni posibile deschise producătorului, directivele vor ține seama, în mod special, de aspecte precum adecvarea modulelor la tipurile de produse, natura riscurilor antrenate, infrastructurile economice ale respectivului sector (de exemplu, existența sau inexistența unei terțe părți), tipurile și importanța producției, etc. Factorii care au fost luați în considerare trebuie precizați explicit de către Comisie în aceste directive;

               (f)

               în stabilirea gamei de module posibile pentru un anumit produs sau sector de produse, directivele vor încerca să lase producătorului o posibilitate de alegere suficient de mare pentru a asigura conformitatea cu cerințele.
               Directivele vor stabili criteriile aflate la baza condițiilor în funcție de care producătorul alege modulele cele mai potrivite tipului său de producție dintre modulele prevăzute în directive;

               (g)

               directivele ar trebui să evite impunerea inutilă a modulelor care ar fi prea oneroase în raport cu obiectivele directivei în cauză;

               (h)

               organismele notificate ar trebui încurajate să aplice modulele fără a împovăra inutil agenții economici. Comisia, în colaborare cu statele membre, trebuie să asigure instituirea unei cooperări strânse între organismele notificate în vederea garantării coerenței în aplicarea tehnică a modulelor;

               (i)

               pentru a proteja producătorii, documentația tehnică pusă la dispoziția organismelor notificate trebuie să se limiteze numai la ceea ce este necesar obiectivului de evaluare a conformității. Este necesară protecția prin lege a informațiilor confidențiale;

               (j)

               în cazul în care directivele oferă producătorului posibilitatea de a utiliza module bazate pe tehnici de asigurare a calității, producătorul trebuie să poată și el recurge la o combinație de module fără utilizarea asigurării calității și viceversa, cu excepția situației în care conformitatea cu cerințele prevăzute în directive solicită aplicarea exclusivă a unei anumite proceduri;

               (k)

               în scopul exploatării modulelor, statele membre au răspunderea de a notifica propriile organisme de sub jurisdicția lor, alese dintre organismele competente din punct de vedere tehnic care se conformează cu cerințele directivei. Această responsabilitate implică obligația statelor membre de a asigura faptul că organismele notificate au întotdeauna calificările tehnice prevăzute în directive și că acestea țin la curent autoritățile naționale competente în legătură cu stadiul executării sarcinilor pe care le au. În cazul în care un stat membru își retrage notificarea la nivelul unui organism, trebuie să ia măsurile corespunzătoare pentru a garanta faptul că dosarele sunt instrumentate de către alt organism notificat, în vederea asigurării continuității;

               (l)

               pe lângă aceasta, privitor la evaluarea conformității, subcontractarea lucrării va face obiectul anumitor condiții care garantează următoarele:

                           —

                           competența instituției care acționează ca subcontractor, pe baza conformității cu standardele din seria EN 45 000 și capacitatea statului membru care a notificat organismul subcontractant să asigure monitorizarea efectivă a acestei conformități;

                           —

                           capacitatea organismului căruia i s-a făcut notificarea de a-și exercita răspunderea efectivă pentru lucrarea realizată pe bază de subcontractare;

               (m)

               organismele notificate care pot dovedi că se conformează standardelor armonizate (seria EN 45 000), prin prezentarea unui certificat de acreditare sau a altor documente probatoare, sunt considerate ca fiind conforme cu cerințele directivelor. Statele membre în care unele organisme notificate nu-și pot dovedi conformitatea cu standardele armonizate (seria EN 45 000) pot fi solicitate să prezinte Comisiei documentele justificative corespunzătoare pe baza cărora s-a făcut notificarea;

               (n)

               Comisia trebuie să publice în Jurnalul Oficial al Comunităților Europene și să actualizeze permanent lista organismelor notificate.

         B.   Orientările principale referitoare la aplicarea și utilizarea marcajului CE sunt următoarele:

               (a)

               marcajul CE simbolizează conformitatea cu toate obligațiile ce revin producătorului în legătură cu un anumit produs, în concordanță cu directivele comunitare referitoare la aplicarea acestuia.
               Astfel, această conformitate nu se rezumă numai la cerințele esențiale legate de siguranță, sănătatea publică, protecția consumatorului etc., deoarece unele directive pot impune obligații specifice care nu sunt neapărat parte a cerințelor esențiale;

               (b)

               marcajul CE aplicat produselor industriale simbolizează faptul că persoana fizică sau juridică care a aplicat sau care a răspuns de aplicarea marcajului respectiv a verificat conformitatea produsului cu toate dispozițiile comunitare de armonizare totală aplicabile și că acesta a fost supus procedurilor de evaluare a conformității;

               (c)

               în cazul în care produsele industriale fac obiectul altor directive care reglementează alte aspecte și care prevăd, de asemenea, aplicarea marcajului CE, acesta din urmă trebuie să indice faptul că produsele sunt de asemenea considerate ca fiind conforme cu dispozițiile celorlalte directive.
               Cu toate acestea, în cazul în care una sau mai multe directive permit producătorului, în perioada de tranziție, să opteze pentru regimul pe care dorește să îl aplice, marcajul CE arată conformitatea numai cu dispozițiile directivelor aplicate de către producător. În acest caz, coordonatele directivelor aplicate, așa cum apar în Jurnalul Oficial al Comunităților Europene, trebuie introduse în documentele, avizele sau instrucțiunile care însoțesc produsele sau, după caz, pe plăcuțele cu datele tehnice ale acestora;

               (d)

                           1.

                           Marcajul de conformitate CE trebuie să cuprindă inițialele „CE” care iau forma următoare:
                           În cazul în care marcajul CE este micșorat sau mărit, trebuiesc respectate dimensiunile din desenul la scară de mai sus.

                           2.

                           În situațiile pentru care directiva respectivă nu impune anumite dimensiuni, marcajul CE trebuie să aibă înălțimea de cel puțin 5 mm.

                           3.

                           Marcajul CE trebuie aplicat pe produs sau pe plăcuța cu datele tehnice ale acestuia. Cu toate acestea, în cazul în care acest lucru nu este posibil sau nu este acceptat din cauza naturii produsului, aplicarea se va face pe ambalaj, în cazul în care există, și pe documentele însoțitoare, în cazul în care directiva respectivă prevede astfel de documente.

                           4.

                           Marcajul CE trebuie să fie vizibil, lizibil și de neșters;

               (e)

               orice produs industrial reglementat de directivele de armonizare tehnică pe baza principiilor abordării globale trebuie să poarte marcajul CE, cu excepția situațiilor pentru care directivele dispun altfel; aceste excepții constituie derogări nu de la cerința marcajului, ci de la procedurile administrative de evaluare a conformității care, în unele cazuri, pot fi socotite prea greoaie. Trebuie prezentate justificările necesare pentru orice excepție sau derogare de la cerința marcajului.
               Marcajul CE este singurul marcaj care atestă faptul că produsele industriale se conformează directivelor bazate pe principiile abordării globale.
               Statele membre trebuie să se abțină de la introducerea în reglementările interne a oricăror referiri la marcajul pentru conformitate altul decât marcajul CE în legătură cu respectarea tuturor dispozițiilor directivelor privind marcajul CE;

               (f)

               marcajul CE trebuie aplicat la sfârșitul fazei de control al producției;

               (g)

               marcajul de conformitate CE trebuie urmat de numărul de identificare al organismului de notificare, în sensul punctului I.A conform căruia respectivul organism este implicat în faza de control al producției, în sensul prezentei decizii.
               Aceste numere de identificare trebuie atribuite de către Comisie ca parte a procedurii de notificare a organismelor. Comisia trebuie să publice listele organismelor notificate în Jurnalul Oficial al Comunităților Europene; aceste liste trebuie actualizate periodic.
               Unui organism notificat trebuie să i se atribuie același număr în cazul în care notificarea se face prin mai multe directive. Comisia trebuie să asigure faptul că fiecare organism notificat primește un singur număr de identificare, indiferent dacă notificarea acestuia se face prin mai multe directive;

               (h)

               este necesară stabilirea unor dispoziții cu privire la utilizarea anumitor produse. În acest caz, marcajul CE și numărul de identificare al organismului notificat pot fi urmate de o pictogramă sau orice alt semn care indică, de exemplu, categoria de utilizare;

               (i)

               aplicarea oricărui alt marcaj care ar putea induce în eroare terțele părți cu privire la semnificația și forma marcajului CE trebuie interzisă;

               (j)

               un produs poate purta mărci diferite, de exemplu mărci care indică conformitatea cu standardele naționale sau europene sau cu directivele opționale tradiționale, cu condiția ca aceste mărci să nu poată fi confundate cu marcajul CE.
               Prin urmare, aceste mărci pot fi aplicate numai pe produs, ambalaj sau documentele însoțitoare ale produsului cu condiția nealterării lizibilității și vizibilității marcajului CE;

               (k)

               marcajul CE trebuie aplicat de către producător sau de către agentul acestuia cu sediul în cadrul Comunității. În situații excepționale, menționate expres, directivele specifice pot prevedea ca marca CE să fie aplicată de către persoana care răspunde de punerea produsului pe piața comunitară.
               Numărul de identificare a organismului notificat trebuie aplicat sub răspunderea acestuia, fie de organismul respectiv, fie de producător sau agentul acestuia cu sediul în cadrul Comunității;

               (l)

               statele membre trebuie să includă în legislația internă toate dispozițiile necesare pentru a elimina orice posibilitate de confuzie și pentru a împiedica utilizarea abuzivă a marcajului CE.
               Fără a aduce atingere dispozițiilor directivei respective, referitoare la aplicarea clauzei de protecție, în cazul în care un stat membru stabilește că marcajul CE a fost aplicat necorespunzător, producătorul, agentul acestuia sau, în mod excepțional, dacă directivele specifice prevăd astfel, persoana care răspunde de punerea produsului respectiv pe piața comunitară are obligația să aducă produsul în stare de conformitate și să pună capăt încălcării legii, pe baza condițiilor impuse de către statele membre. În cazul în care situația de neconformitate continuă, statul membru trebuie să ia toate măsurile corespunzătoare pentru a îngrădi sau interzice punerea pe piață a respectivului produs sau pentru a asigura retragerea de pe piață a acestuia, în concordanță cu procedurile stabilite prin clauzele de protecție.

         II.   MODULE DE EVALUARE A CONFORMITĂȚII
   Note explicative
   Directivele speciale pot permite aplicarea marcajului CE pe ambalaj sau pe documentele însoțitoare, în cazul în care acesta nu se poate aplica ca atare pe produs.
   Declarația de conformitate sau certificatul de conformitate (oricare este aplicabil prin directiva respectivă) trebuie să se refere fie la un produs separat, fie la mai multe produse și trebuie să însoțească produsul (produsele) repectiv(e) sau să fie păstrată de către producător. Se va preciza soluția corespunzătoare directivei respective.
   Trimiterile la articole se referă la paragrafele standard din anexa II.B a Rezoluției Consiliului din 7 mai 1985 (JO C 136, 4.6.1985, p. 1), care au devenit articole standard în directivele privind „noua abordare”.
   Dezvoltarea transmiterii computerizate a certificatelor și a altor documente emise de către organismele notificate este avută în vedere în cadrul INSIS (sistem informatic interinstituțional).
   Directivele speciale pot utiliza modulele A, C și H cu dispoziții suplimentare care cuprind cerințe suplimentare trecute în rubricile modulelor.
   Modulul C este conceput pentru a fi utilizat în combinație cu modulul B (examinare CE de tip). Modulele D, E și F vor fi și ele utilizate, de regulă, în combinație cu modulul B; cu toate acestea, în situații speciale (de exemplu, în cazul în care este vorba de produse foarte simple ca proiect și construcție) acestea pot fi utilizate independent.
   Modulul A (controlul intern al producției)
   1.   Acest modul descrie procedura prin care producătorul sau reprezentantul său autorizat cu sediul în Comunitate, care îndeplinește obligațiile prevăzute la punctul 2, asigură și declară faptul că produsele respective satisfac cerințele directivei aplicabile acestora. Producătorul sau agentul său autorizat cu sediul în Comunitate trebuie să aplice marcajul CE pe fiecare produs și să întocmească în scris o declarație de conformitate.
   2.   Producătorul trebuie să elaboreze documentația tehnică descrisă la punctul 3 și trebuie, el sau reprezentantul său autorizat cu sediul în Comunitate, să o țină la dispoziția autorităților naționale de resort timp de cel puțin 10 ani (2) de la fabricarea ultimului produs, în scopul efectuării inspecțiilor.
   În cazul în care nici producătorul și nici reprezentantul său autorizat nu au sediul în Comunitate, obligația de a pune la dispoziție documentația tehnică revine persoanei care plasează produsul pe piața comunitară.
   3.   Documentația tehnică trebuie să permită evaluarea conformității produsului cu cerințele din directivă. În cazul în care acest lucru este relevant pentru evaluare, documentația trebuie să acopere fazele de proiectare, producție și funcționare a produsului (3).
   4.   Producătorul sau reprezentantul autorizat al acestuia trebuie să păstreze o copie a declarației sale de conformitate împreună cu documentația tehnică.
   5.   Producătorul trebuie să ia toate măsurile necesare pentru ca procesul de fabricație să asigure conformitatea produsului fabricat cu documentația tehnică vizată la punctul 2 și cu cerințele directivei aplicabile acestora.
   Modulul Aa
   Acest modul constă din modulul A, plus următoarele cerințe suplimentare:

   sau:

   Modulul B (examinare CE de tip)
   1.   Acest modul descrie acea parte a procedurii prin care un organism notificat constată și atestă faptul că un eșantion reprezentativ al produsului luat în considerare respectă dispozițiile directivei aplicabile acestuia.
   2.   Cererea de efectuare a examinării CE de tip este înaintată de către producător sau de către reprezentantul autorizat al acestuia cu sediul în Comunitate organismului notificat pe care îl alege.
   Cererea trebuie să cuprindă următoarele:

               —

               numele și adresa producătorului și, în cazul în care cererea este înaintată de către reprezentantul autorizat, numele și adresa acestuia din urmă;

               —

               o declarație scrisă potrivit căreia aceeași cerere nu a mai fost înaintată nici unui alt organism notificat;

               —

               documentația tehnică, conform descrierii de la punctul 3.

         Solicitantul trebuie să pună la dispoziția organismului notificat un eșantion reprezentativ al produsului vizat și numit în continuare „tip” (4). Organismul notificat poate cere și alte eșantioane, în cazul în care sunt necesare pentru realizarea programului de testare.
   3.   Documentația tehnică trebuie să permită evaluarea conformității produsului cu cerințele directivei. În măsura în care acest lucru este important pentru evaluare, documentația trebuie să acopere concepția, fabricarea și funcționarea produsului (5).
   4.   Organismul notificat are următoarele obligații:

               4.1.

               să examineze documentația tehnică, să verifice dacă tipul a fost fabricat în conformitate cu documentația tehnică și să identifice elementele care au fost proiectate în conformitate cu dispozițiile relevante din standardele menționate la articolul 5, precum și componentele care au fost proiectate fără să se aplice dispozițiile relevante din standardele respective;

               4.2.

               în cazul în care nu s-au aplicat standardele menționate la articolul 5, să efectueze sau să ceară să se efectueze examinările corespunzătoare și testele necesare pentru a verifica dacă soluțiile adoptate de producător îndeplinesc cerințele esențiale ale directivei;

               4.3.

               în cazul în care producătorul a optat pentru aplicarea standardelor relevante, să efectueze sau să ceară să se efectueze examinările corespunzătoare și testele necesare pentru a verifica dacă standardele au fost efectiv aplicate;

               4.4.

               să convină cu solicitantul asupra locului în care vor fi efectuate examinările și testele necesare.

         5.   În cazul în care tipul îndeplinește cerințele directivei, organismul notificat trebuie să-i elibereze solicitantului un certificat de examinare de tip. Certificatul trebuie să conțină numele și adresa producătorului, concluziile examinării, condițiile pentru valabilitatea acestuia și datele necesare identificării tipului aprobat (6).
   La certificat trebuie să se anexeze o listă cu elementele relevante din documentația tehnică, iar o copie a acesteia trebuie păstrată de organismul notificat.
   În cazul în care unui producător i se refuză certificarea unui tip, organismul notificat trebuie să furnizeze motive detaliate pentru acest refuz.
   Trebuie să se prevadă o procedură de apel.
   6.   Solicitantul trebuie să informeze organismul notificat care deține documentația tehnică referitoare la certificatul de examinare CE de tip asupra tuturor modificărilor aduse produsului certificat; produsul trebuie să primească o certificare suplimentară, în cazul în care aceste schimbări pot afecta conformitatea cu cerințele esențiale sau condițiile prevăzute pentru utilizarea produsului. Această certificare suplimentară este dată sub forma unei completări la certificatul inițial de examinare CE de tip.
   7.   Fiecare organism notificat trebuie să le comunice celorlalte organisme notificate informațiile relevante privind certificatele de examinare CE de tip și completările emise și retrase (1).
   8.   Celelalte organisme notificate pot primi copii ale certificatelor de examinare CE de tip și ale completărilor la acestea. Anexele certificatelor trebuie să fie ținute la dispoziția celorlalte organisme notificate.
   9.   Producătorul sau reprezentantul său autorizat trebuie să păstreze împreună cu documentația tehnică și copii ale certificatelor de examinare CE de tip și ale completărilor la acestea, timp de minimum 10 ani (7) de la data fabricării ultimului produs.
   În cazul în care nici producătorul, nici reprezentantul său autorizat nu au sediul în cadrul Comunității, persoana care plasează produsul pe piața comunitară are răspunderea de a păstra disponibilă documentația tehnică.
   Modulul C (conformitatea cu tipul)
   1.   Acest modul descrie acea parte a procedurii prin care producătorul sau reprezentantul său autorizat cu sediul în Comunitate garantează și declară că produsele respective sunt conforme cu tipul descris în certificatul de examinare CE de tip și că satisfac cerințele directivei care se aplică în cazul lor. Producătorul sau reprezentantul său autorizat cu sediul în Comunitate trebuie să aplice marcajul CE pe fiecare produs și să întocmească în scris o declarație de conformitate.
   2.   Producătorul trebuie să ia toate măsurile necesare pentru a garanta că procesul de fabricație asigură conformitatea produselor fabricate cu tipul, așa cum se specifică în certificatul de examinare CE de tip, și cu cerințele directivei aplicabile în cazul lor.
   3.   Producătorul și reprezentantul său autorizat trebuie să păstreze o copie a declarației de conformitate timp de minimum 10 ani (7) de la data fabricării ultimului produs.
   În cazul în care nici producătorul și nici reprezentantul său autorizat nu au sediul în Comunitate, persoana care plasează produsul pe piața comunitară are răspunderea de a pune la dispoziție documentația tehnică.
   Cerințe suplimentare posibile:

   sau:

   Modulul D (8) (asigurarea calității producției)
   1.   Acest modul descrie procedura prin care producătorul care îndeplinește obligațiile de la punctul 2 garantează și declară că produsele respective [sunt conforme cu tipul, așa cum se menționează în certificatul de examinare CE de tip, și] îndeplinesc cerințele directivei aplicabile în cazul lor. Producătorul sau reprezentantul său autorizat cu sediul în Comunitate trebuie să aplice marcajul CE pe fiecare produs și să întocmească în scris o declarație de conformitate. Marcajul CE trebuie să fie însoțit de simbolul de identificare al organismului notificat responsabil cu supravegherea CE, așa cum se specifică la punctul 4.
   2.   Producătorul trebuie să aplice un sistem de calitate certificat pentru producție, pentru inspectarea și testarea finală a produsului, așa cum se specifică la punctul 3 și este supus monitorizării, conform celor menționate la punctul 4.
   3.   Sistemul de calitate
   3.1.   Producătorul trebuie să depună o cerere de evaluare a sistemului său de calitate pentru produsele respective la un organism notificat pe care are dreptul să-l aleagă.
   Cererea trebuie să includă:

               —

               toate informațiile relevante pentru categoria de produse vizată;

               —

               documentația privind sistemul de calitate;

               —

               după caz, documentația tehnică privind tipul aprobat și o copie după certificatul de examinare CE de tip.

         3.2.   Sistemul de calitate trebuie să garanteze conformitatea produselor [cu tipul, așa cum se specifică în certificatul de examinare CE a tipului, și] cu cerințele directivei aplicabile în cazul lor.
   Toate elementele, cerințele și dispozițiile adoptate de producător sunt reunite într-o documentație sistematică și ordonată, sub formă de măsuri, proceduri și instrucțiuni scrise. Documentația privind sistemul de calitate trebuie să permită o interpretare uniformă a programelor, planurilor, manualelor și dosarelor de calitate.
   Aceasta trebuie să conțină în primul rând o descriere adecvată a următoarelor:

               —

               obiectivele de calitate și structura organizatorică, răspunderii și atribuțiile conducerii întreprinderii în ce privește calitatea produselor;

               —

               procesul de fabricație, tehnicile de control și de asigurare a calității, precum și procesele și măsurile sistematice care vor utilizate;

               —

               examinările și testările care vor fi efectuate înainte, în timpul și după procesul de fabricație, precum și frecvența lor;

               —

               înregistrările privind calitatea, cum ar fi rapoartele de inspecție și datele de testare, datele de calibrare, rapoartele privind calificarea personalului implicat etc.;

               —

               mijloacele de monitorizare a realizării calității produsului cerut, precum și a funcționării efective a sistemului de calitate.

         3.3.   Organismul notificat trebuie să evalueze sistemul de calitate, pentru a stabili dacă acesta îndeplinește cerințele menționate la punctul 3.2. Acesta presupune conformitatea cu cerințele respective în ceea ce privește sistemele de calitate care pun în aplicare standardul armonizat relevant (9).
   Echipa de audit trebuie să aibă cel puțin un membru cu experiență în evaluarea tehnologiei de produs respective. Procedura de evaluare trebuie să includă o vizită de inspectare la sediul producătorului.
   Decizia trebuie adusă la cunoștința producătorului. Notificarea trebuie să conțină concluziile examinării și decizia de evaluare motivată.
   3.4.   Producătorul trebuie să se angajeze că îndeplinește obligațiile ce decurg din sistemul de calitate, așa cum a fost certificat, și că are grijă să mențină acest sistem la un nivel corespunzător și eficient.
   Producătorul sau reprezentantul său autorizat informează organismul notificat care a aprobat sistemul de calitate asupra oricărei intenții de actualizare a acestui sistem.
   Organismul notificat trebuie să evalueze modificările propuse și să decidă dacă sistemul de calitate modificat va satisface în continuare cerințele menționate la punctul 3.2 sau dacă este necesară o reevaluare.
   Decizia sa trebuie să fie adusă la cunoștința producătorului. Notificarea trebuie să conțină concluziile examinării și decizia de evaluare motivată.
   4.   Supravegherea sub răspunderea organismului notificat
   4.1.   Scopul supravegherii este acela de a garanta că producătorul își îndeplinește corect obligațiile care decurg din sistemul de calitate certificat.
   4.2.   Producătorul trebuie să permită organismului notificat accesul, pentru inspecție, în incintele de producție, control, testare și depozitare și trebuie să îi pună la dispoziție toate informațiile necesare, în special:

               —

               documentația privind sistemul de calitate;

               —

               înregistrările privind calitatea, cum ar fi rapoartele de inspecție și datele de testare, datele de calibrare, rapoartele privind nivelul de calificare a personalului implicat etc.

         4.3.   Organismul notificat trebuie să efectueze expertize periodice (10) pentru a avea garanția că producătorul menține și aplică sistemul de calitate; el trebuie să predea producătorului un raport de audit.
   4.4.   Suplimentar, organismul notificat poate face vizite inopinate la sediul producătorului. În timpul acestor vizite, organismul notificat are dreptul să efectueze – sau să ceară să se efectueze – teste de verificare a funcționării corecte a sistemului de calitate, dacă se consideră necesar. Organismul notificat trebuie să predea producătorului un proces-verbal al vizitei și – dacă s-a efectuat un test – un raport de testare.
   5.   Pe o perioadă de minimum 10 ani (7) de la data fabricării ultimului produs, producătorul trebuie să țină la dispoziția autorităților naționale următoarele documente:

               —

               documentația menționată la punctul 3.1 a doua liniuță;

               —

               documentele de actualizare menționate la punctul 3.4 al doilea paragraf;

               —

               deciziile și rapoartele organismului notificat prevăzut la punctul 3.4 ultimul paragraf, precum și la punctele 4.3 și 4.4.

         6.   Fiecare organism notificat trebuie să comunice celorlalte organisme notificate informații relevante referitoare la aprobările emise și retrase privind sistemele de calitate (1).
   Modulul E (8) (asigurarea calității produsului)
   1.   Acest modul descrie procedura prin care producătorul care îndeplinește obligațiile de la punctul 2 garantează și declară că produsele implicate [sunt conforme cu tipul, așa cum se specifică în certificatul de examinare CE de tip, și] satisfac cerințele directivei aplicabile în cazul lor. Producătorul sau reprezentantul său autorizat cu sediul în Comunitate trebuie să aplice marcajul CE pe fiecare produs și să întocmească în scris o declarație de conformitate. Marcajul CE trebuie să fie însoțit de simbolul de identificare a organismului notificat care răspunde de supraveghere, așa cum se specifică la punctul 4.
   2.   La inspecția și testarea finală a produsului, producătorul trebuie să aplice un sistem de calitate certificat, așa cum se specifică la punctul 3; el trebuie să fie supus unei supravegheri conforme cu cea descrisă la punctul 4.
   3.   Sistemul de calitate
   3.1.   Producătorul va depune o cerere de evaluare a sistemului său de calitate pentru produsele respective la un organism notificat pe care are dreptul să-l aleagă.
   Cererea trebuie să includă:

               —

               toate informațiile relevante pentru categoria respectivă de produse;

               —

               documentația privind sistemul de calitate;

               —

               după caz, documentația tehnică privind tipul aprobat și o copie după certificatul de examinare CE de tip.

         3.2.   În cadrul sistemului de calitate, trebuie efectuată examinarea fiecărui produs și trebuie aplicate testele corespunzătoare stabilite în standardul (standardele) relevant(e) menționate la articolul 5 sau teste echivalente, pentru a garanta conformitatea produsului cu cerințele esențiale ale directivei. Toate elementele, cerințele și dispozițiile adoptate de către fabricant trebuie să fie reunite într-o documentație sistematică și ordonată sub formă de măsuri, proceduri și instrucțiuni scrise. Această documentație privind sistemul de calitate trebuie să permită o interpretare uniformă a programelor, planurilor, manualelor și înregistrărilor privind calitatea.
   Documentația trebuie să conțină în primul rând o descriere adecvată a următoarelor:

               —

               obiectivele de calitate și structura organizatorică, răspunderea și atribuțiile conducerii întreprinderii în ce privește calitatea produselor;

               —

               examinările și testările care vor fi efectuate după procesul de producție;

               —

               mijloacele de urmărire a funcționării efective a sistemului de calitate;

               —

               înregistrările privind calitatea, cum ar fi rapoartele de inspecție și datele de testare, datele de calibrare, rapoartele privind nivelul de calificare a personalului implicat etc.

         3.3.   Organismul notificat trebuie să evalueze sistemul de calitate, pentru a stabili dacă acesta îndeplinește cerințele menționate la punctul 3.2. El presupune conformitatea cu aceste cerințe în ceea ce privește sistemele de calitate care aplică standardul armonizat relevant (11).
   Echipa de audit trebuie să aibă cel puțin un membru cu experiență în evaluarea tehnologiei respective a produsului. Procedura de evaluare trebuie să includă o vizită de evaluare la sediul producătorului.
   Decizia trebuie adusă la cunoștința producătorului. Notificarea trebuie să conțină concluziile auditului și decizia de evaluare motivată.

   3.4.   Producătorul trebuie să se angajeze să îndeplinească obligațiile care decurg din sistemul de calitate așa cum a fost certificat și să mențină acest sistem la un nivel corespunzător și eficient.
   Producătorul sau reprezentantul său autorizat este obligat să aducă la cunoștința organismului notificat care a certificat sistemul de calitate orice intenție de actualizare a acestui sistem.
   Organismul notificat trebuie să evalueze modificările propuse și să decidă dacă sistemul de calitate modificat va satisface în continuare cerințele menționate la punctul 3.2 sau dacă este necesară o reevaluare.
   Decizia sa trebuie să fie adusă la cunoștința producătorului. Notificarea trebuie să conțină concluziile auditului și decizia de evaluare motivată.
   4.   Supravegherea sub răspunderea unui organism notificat
   4.1.   Scopul supravegherii este acela de a garanta că producătorul își îndeplinește corect obligațiile care decurg din sistemul de calitate certificat.
   4.2.   Producătorul trebuie să permită organismului notificat accesul, pentru inspecție, în incintele de control, testare și depozitare și trebuie să-i pună la dispoziție toate informațiile necesare, în special:

               —

               documentația privind sistemul de calitate;

               —

               documentația tehnică;

               —

               înregistrările privind calitatea, cum ar fi rapoartele de inspecție și datele de testare, datele de calibrare, rapoartele privind nivelul de calificare a personalului implicat etc.

         4.3.   Organismul notificat trebuie să efectueze expertize periodice (12) pentru a avea garanția că producătorul menține și aplică sistemul de calitate; organismul notificat trebuie să predea producătorului un raport de audit.
   4.4.   În plus, organismul notificat poate face vizite inopinate la sediul producătorului. În timpul acestor vizite, organismul notificat are dreptul să efectueze – sau să ceară să se efectueze – teste de verificare a funcționării corecte a sistemului de calitate, dacă se consideră necesar; organismul notificat trebuie să predea producătorului un proces-verbal al vizitei și – dacă s-a efectuat un test – un raport de testare.
   5.   Pe o perioadă de minimum 10 ani (7) de la data fabricării ultimului produs, producătorul trebuie să țină la dispoziția autorităților naționale următoarele documente:

               —

               documentația menționată la punctul 3.1 a treia liniuță;

               —

               documentele de actualizare menționate la punctul 3.4 al doilea paragraf;

               —

               deciziile și rapoartele organismului notificat prevăzute la punctul 3.4 ultimul paragraf, precum și punctele 4.3 și 4.4.

         6.   Fiecare organism notificat trebuie să înainteze celorlalte organisme notificate informațiile relevante referitoare la aprobările emise și retrase privind sistemele de calitate (1).
   Modulul F (8) (verificarea produsului)
   1.   Acest modul descrie procedura prin care un producător sau reprezentantul său autorizat cu sediul în Comunitate verifică și atestă faptul că produsele care fac obiectul dispozițiilor de la punctul 3 [sunt conforme cu tipul, așa cum se specifică în certificatul de examinare CE de tip și] îndeplinesc cerințele directivei aplicabile în cazul lor.
   2.   Producătorul trebuie să ia toate măsurile necesare pentru ca procesul de fabricație să asigure conformitatea produselor [cu tipul, așa cum se specifică în certificatul de examinare CE de tip și] cu cerințele directivei aplicabile în cazul lor. El aplică marcajul CE pe fiecare produs și redactează o declarație de conformitate.
   3.   Organismul notificat trebuie să efectueze examinările și testele corespunzătoare pentru verificarea conformității produsului cu cerințele directivei, fie prin examinarea și testarea fiecărui produs, așa cum se menționează la punctul 4, fie prin examinarea și testarea produselor pe bază statistică, așa cum se menționează la punctul 5, metoda fiind aleasă de producăto (13).
   3a.   Producătorul sau reprezentantul său autorizat este obligat să păstreze o copie a declarației de conformitate timp de minimum 10 ani (7) de la data la care a fost fabricat ultimul produs.
   4.   Verificarea prin examinarea și testarea fiecărui produs
   4.1.   Toate produsele trebuie să fie examinate individual și trebuie să se efectueze testele corespunzătoare, așa cum este stabilit în standardul (standardele) relevant(e) prevăzut(e) la articolul 5, sau teste echivalente, pentru verificarea conformității lor cu [tipul descris în certificatul de examinare CE de tip și] cerințele directivei aplicabile în cazul lor.
   4.2.   Organismul notificat trebuie să aplice sau să ceară să fie aplicat simbolul său de identificare pe fiecare produs certificat și să întocmească în scris un certificat de conformitate referitor la testele efectuate.
   4.3.   Producătorul sau reprezentantul său autorizat trebuie să asigure faptul că poate să furnizeze la cerere certificatele de conformitate emise de organismul notificat.
   5.   Verificarea statistică
   5.1.   Producătorul trebuie să-și prezinte produsele sub formă de loturi omogene și este obligat să ia toate măsurile necesare pentru ca procesul de producție să asigure omogenitatea fiecărui lot produs.
   5.2.   Toate produsele trebuie să fie disponibile pentru verificare sub formă de loturi omogene. Din fiecare lot se extrage un eșantion aleatoriu. Produsele din cadrul eșantionului se examinează individual și se efectuează teste adecvate conform standardului (standardelor) relevant(e) prevăzut(e) la articolul 5, sau teste echivalente, pentru a asigura conformitatea cu cerințele directivei aplicabile în cazul lor și pentru a stabili dacă lotul respectiv va fi admis sau respins.
   5.3.   Procedura statistică trebuie să folosească următoarele elemente:
   (Aici trebuie să se specifice elemente relevante, cum ar fi – de exemplu – metoda statistică aplicată, planul de eșantionare și caracteristicile sale operaționale etc.)
   5.4.   În cazul loturilor acceptate, organismul notificat aplică sau cere să se aplice simbolul său de identificare pe fiecare produs aprobat și redactează un certificat de conformitate scris, referitor la testele efectuate. Toate produsele din lot pot fi plasate pe piață, cu excepția celor din eșantion care au fost găsite în situația de neconformitate.
   În cazul în care un lot este respins, organismul notificat sau autoritatea competentă trebuie să ia măsurile corespunzătoare pentru a împiedica plasarea pe piață a acelui lot. În cazul respingerii repetate a loturilor, organismul notificat poate suspenda verificarea statistică.
   Sub răspunderea organismului notificat, producătorul poate să aplice simbolul de identificare al organismului respectiv în timpul procesului de fabricație.
   5.5.   Producătorul sau reprezentantul său autorizat trebuie să asigure faptul că poate să furnizeze la cerere certificatele de conformitate emise de organismul notificat.
   Modulul G (verificarea unității)
   1.   Acest modul descrie procedura prin care producătorul garantează și declară că produsul implicat, care a primit certificatul menționat la punctul 2, este conform cu cerințele directivei aplicabile în cazul său. Producătorul sau reprezentantul său autorizat cu sediul în Comunitate trebuie să aplice marcajul CE pe produs și să redacteze o declarație de conformitate.
   2.   Organismul notificat trebuie să examineze produsul individual și să efectueze testele corespunzătoare în conformitate cu articolul 5 sau teste echivalente, pentru a asigura conformitatea sa cu cerințele relevante ale directivei.
   Organismul notificat trebuie să aplice sau să ceară să fie aplicat numărul său de identificare pe produsul aprobat și apoi să redacteze un certificat de conformitate referitor la testele efectuate.
   3.   Scopul documentației tehnice este de a permite evaluarea conformității cu cerințele directivei și înțelegerea proiectării, fabricației și funcționării produsului (14).
   Modulul H (asigurarea calității)
   1.   Acest modul descrie procedura prin care producătorul care îndeplinește obligațiile de la punctul 2 garantează și declară că produsele implicate sunt conforme cu cerințele directivei care se aplică în cazul lor. Producătorul sau reprezentantul său autorizat cu sediul în Comunitate trebuie să aplice marcajul CE pe fiecare produs și să redacteze o declarație scrisă de conformitate. Marcajul CE trebuie să fie însoțit de simbolul de identificare al organismului notificat care răspunde de supraveghere, așa cum se menționează la punctul 4.
   2.   Producătorul trebuie să aplice un sistem de calitate certificat pentru fazele de concepție, fabricație, inspecție și testare finală a produsului, așa cum se specifică la punctul 3 și va face obiectul supravegherii, așa cum se specifică la punctul 4.
   3.   Sistemul de calitate
   3.1.   Producătorul trebuie să depună la un organism notificat o cerere de evaluare a sistemului său de calitate.
   Cererea trebuie să includă:

               —

               toate informațiile relevante pentru categoria respectivă de produse;

               —

               documentația privind sistemul de calitate.

         3.2.   Sistemul de calitate trebuie să garanteze conformitatea produselor cu cerințele directivei aplicabile în cazul lor.
   Toate elementele, cerințele și dispozițiile adoptate de producător trebuie să fie reunite într-o documentație sistematică și ordonată, sub formă de măsuri, proceduri și instrucțiuni scrise. Această documentație privind sistemul de calitate asigură o înțelegere uniformă a politicilor și procedurilor de calitate, cum ar fi programele, planurile, manualele și dosarele de calitate.
   Ea trebuie să conțină în special o descriere adecvată a următoarelor:

               —

               obiectivele privind calitatea și structura organizatorică, răspunderea și limitele de autoritate ale conducerii întreprinderii în ce privește calitatea concepției și a produsului;

               —

               specificațiile tehnice de proiectare, inclusiv standardele, care sunt aplicate; în cazul în care nu se aplică integral standardele menționate la articolul 5, mijloacele utilizate pentru a garanta îndeplinirea cerințelor esențiale din directiva aplicabilă în cazul produselor;

               —

               tehnicile de control și verificare a concepției, procesele și acțiunile sistematice folosite pentru proiectarea produselor din categoria de produse implicată;

               —

               procesul de fabricație corespunzător, tehnicile de control și asigurare a calității, precum și procesele și acțiunile sistematice care vor utilizate;

               —

               examinările și testele care vor fi efectuate înainte, în timpul și după procesul de fabricație, precum și frecvența lor;

               —

               înregistrările privind calitatea, cum ar fi rapoartele de inspecție și datele de testare, datele de calibrare, rapoartele privind nivelul de calificare a personalului implicat etc.;

               —

               mijloacele de urmărire a realizării calității cerute în ceea ce privește concepția și produsul în sine, precum și a funcționării eficiente a sistemului de calitate.

         3.3.   Organismul notificat trebuie să evalueze sistemul de calitate pentru a stabili dacă acesta satisface cerințele menționate la punctul 3.2. El presupune conformitatea cu aceste cerințe în ceea ce privește sistemele de calitate care pun în aplicare standardul armonizat relevant (15).
   Echipa de audit trebuie să aibă cel puțin un membru cu experiență de evaluare a tehnologiei produsului implicate. Procedura de evaluare trebuie să includă o vizită de inspecție la sediul producătorului.
   Decizia trebuie să fie adusă la cunoștința producătorului. Notificarea trebuie să conțină concluziile auditului și decizia de evaluare motivată.
   3.4.   Producătorul trebuie să se angajeze că îndeplinește obligațiile care decurg din sistemul de calitate, așa cum a fost aprobat, și că are grijă să mențină acest sistem la un nivel corespunzător și eficient.
   Producătorul sau reprezentantul său autorizat trebuie să aducă la cunoștința organismului notificat care a aprobat sistemul de calitate orice intenție de actualizare a sistemului de calitate respectiv.
   Organismul notificat trebuie să evalueze modificările propuse și să decidă dacă sistemul de calitate modificat va satisface în continuare cerințele menționate la punctul 3.2 sau dacă este necesară o reevaluare.
   Decizia sa trebuie să fie adusă la cunoștința producătorului. Notificarea trebuie să conțină concluziile auditului și decizia de evaluare motivată.
   4.   Supravegherea CE sub răspunderea organismului notificat
   4.1.   Scopul supravegherii este de a avea garanția că producătorul își îndeplinește corect obligațiile care decurg din sistemul de calitate certificat.
   4.2.   Producătorul trebuie să permită organismului notificat accesul – pentru inspecție – în incintele de proiectare, fabricație, inspecție, testare și depozitare și trebuie să îi pună la dispoziție toate informațiile necesare, în special:

               —

               documentația privind sistemul de calitate;

               —

               înregistrările privind calitatea prevăzute de faza de concepție a sistemului de calitate, cum ar fi rezultatele analizelor, calculelor, testelor etc.;

               —

               înregistrările privind calitatea prevăzute de faza de producție a sistemului de calitate, cum ar fi rapoartele de inspecție și datele de testare, datele de calibrare, rapoartele privind nivelul de calificare a personalul implicat etc.

         4.3.   Organismul notificat trebuie să efectueze audituri periodice (16) pentru a avea garanția că producătorul menține și aplică sistemul de calitate și trebuie să furnizeze producătorului un raport de audit.
   4.4.   În plus, organismul notificat poate face vizite inopinate la sediul producătorului. În timpul acestor vizite, organismul notificat are dreptul să efectueze – sau să ceară să se efectueze – teste de verificare a funcționării corecte a sistemului de calitate, dacă se consideră necesar; organismul notificat trebuie să predea producătorului un proces-verbal al vizitei și – dacă s-a efectuat un test – un buletin de analiză.
   5.   Pe o perioadă de minimum 10 ani (7) de la data fabricării ultimului produs, producătorul trebuie să țină la dispoziția autorităților naționale următoarele documente:

               —

               documentația menționată la punctul 3.1 a doua liniuță;

               —

               documentele de actualizare menționate la punctul 3.4 al doilea paragraf;

               —

               deciziile și rapoartele emise de organismul notificat prevăzute la punctul 3.4 ultimul paragraf, precum și la punctele 4.3 și 4.4.

         6.   Fiecare organism notificat trebuie să comunice celorlalte organisme notificate informații relevante referitoare la aprobările emise și retrase privind sistemele de calitate (1).
   Posibile cerințe suplimentare:

   PROCEDURILE DE EVALUARE A CONFORMITĂȚII DIN CADRUL LEGISLAȚIEI COMUNITARE

      (1)  Directivele speciale pot să prevadă măsuri diferite în această privință.

      (2)  Această directivă specială poate modifica această perioadă.

      (3)  Conținutul documentației tehnice se stabilește directivă cu directivă, în funcție de produsele respective.
   De exemplu, în măsura în care acest lucru este important pentru evaluare, documentația trebuie să conțină:

               —

               o descriere generală a produsului, schițe de proiectare,

               —

               desene de fabricație și scheme ale componentelor, subansamblelor, circuitelor etc.,

               —

               descrieri și explicații necesare pentru înțelegerea desenelor sus-menționate și a modului de funcționare a produsului,

               —

               o listă a standardelor menționate la articolul 5, aplicate integral sau parțial, precum și descrieri ale soluțiilor adoptate pentru îndeplinirea cerințelor esențiale ale directivei, dacă nu s-au aplicat standardele menționate la articolul 5,

               —

               rezultate ale calculelor de proiectare, ale verificărilor efectuate etc.,

               —

               buletine de analiză.

      (4)  Un tip poate acoperi mai multe variante ale produsului, cu condiția ca diferența dintre variante să nu afecteze nivelul de siguranță și cerințele privind performanța produsului.

      (5)  Conținutul documentației tehnice se stabilește directivă cu directivă, în funcție de produsele în discuție.
   De exemplu, în măsura în care acest lucru este important pentru evaluare, documentația trebuie să conțină:

               —

               o descriere generală a produsului,

               —

               schițe de proiectare, desene de fabricație și scheme ale componentelor, subansamblelor, circuitelor etc.,

               —

               descrieri și explicații necesare pentru înțelegerea desenelor sus-menționate și a modului de funcționare a produsului,

               —

               o listă a standardelor menționate la articolul 5, aplicate integral sau parțial, precum și descrieri ale soluțiilor adoptate pentru îndeplinirea cerințelor esențiale ale directivei, dacă nu s-au aplicat standardele menționate la articolul 5,

               —

               rezultate ale calculelor de proiectare, ale verificărilor efectuate etc.,

               —

               rapoarte de testare.

      (6)  Directivele speciale pot să prevadă o periodă de valabilitate a certificatului.

      (7)  Directivele speciale pot să modifice această perioadă.

      (8)  Dacă acest modul este folosit fără modulul B:

               —

               punctele 2 și 3 din modulul A trebuie să fie adăugate între punctele 1 și 2, pentru a integra astfel cerința existenței documentației tehnice,

               —

               cuvintele dintre parantezele pătrate trebuie să fie eliminate.

      (9)  Acest standard armonizat este EN 29 002, completat, dacă este necesar, pentru a se ține seama de natura specifică a produselor pentru care este aplicat.

      (10)  Frecvența poate fi menționată în directivele speciale.

      (11)  Acest standard armonizat este EN 29 003, completat, dacă este necesar, pentru a ține seama de natura specifică a produselor pentru care este aplicat.

      (12)  Intervalele dintre expertize pot fi menționate în directivele speciale.

      (13)  Limitele libertății de decizie ale producătorului pot fi stabilite în cadrul directivelor specifice.

      (14)  Conținutul documentației tehnice se stabilește directivă cu directivă, în funcție de produsele în discuție. De exemplu, în măsura în care acest lucru este important pentru evaluare, documentația trebuie să conțină:

               —

               o descriere generală a produsului, schițe de proiectare,

               —

               desene de fabricație și scheme ale componentelor, subansamblelor, circuitelor etc.,

               —

               descrieri și explicații necesare pentru înțelegerea desenelor sus-menționate și a modului de funcționare a produsului,

               —

               o listă a standardelor menționate la articolul 5, aplicate integral sau parțial, precum și descrieri ale soluțiilor adoptate pentru îndeplinirea cerințelor esențiale ale directivei, dacă nu s-au aplicat standardele menționate la articolul 5,

               —

               rezultate ale calculelor de proiectare, ale verificărilor efectuate etc.,

               —

               buletine de analiză.

      (15)  Acest standard armonizat este EN 29 001, completat, dacă este necesar, pentru a ține seama de natura specifică a produselor pentru care este aplicat.

      (16)  Frecvența expertizelor poate fi specificată în directivele speciale.


title: Decizia nr. 1904/2006/CE a Parlamentului European și a Consiliului din 12 decembrie 2006 de instituire pentru perioada 2007-2013 a programului „Europa pentru cetățeni” pentru promovarea cetățeniei europene active

text:
Anunţ juridic important

|

32006D1904

Jurnalul Oficial L 378 , 27/12/2006 p. 0032 - 0040

		Decizia nr. 1904/2006/CE a Parlamentului European și a Consiliuluidin 12 decembrie 2006de instituire pentru perioada 2007-2013 a programului "Europa pentru cetățeni" pentru promovarea cetățeniei europene activePARLAMENTUL EUROPEAN ȘI CONSILIUL UNIUNII EUROPENE,având în vedere Tratatul de instituire a Comunității Europene, în special articolele 151 și 308,având în vedere propunerea Comisiei,având în vedere avizul Comitetului Economic și Social European [1],având în vedere avizul Comitetului Regiunilor [2],hotărând în conformitate cu procedura prevăzută la articolul 251 din tratat [3],întrucât:(1) Tratatul instituie cetățenia Uniunii, care completează cetățenia națională a statelor membre respective. Acesta constituie un element important pentru consolidarea și garantarea procesului de integrare europeană.(2) Comunitatea ar trebui să faciliteze conștientizarea deplină de către cetățeni a cetățeniei lor europene, a avantajelor acesteia, precum și a drepturilor și obligațiilor aferente, care trebuie să fie promovate având în vedere subsidiaritatea și interesul coeziunii.(3) Conștientizarea deplină de către cetățenii Uniunii Europene a cetățeniei lor europene este deosebit de urgentă în contextul reflecției ample asupra viitorului Europei lansate de Consiliul European de la Bruxelles din 16- 17 iunie 2005. Prin urmare, programul "Europa pentru cetățeni" ar trebui să completeze inițiativele promovate în acest context, fără să se suprapună cu acestea.(4) Pentru ca cetățenii să sprijine pe deplin integrarea europeană, ar trebui, prin urmare, să se pună accentul într-o măsură mai mare pe istoria, cultura și valorile lor comune, ca elemente-cheie ale apartenenței la o societate fondată pe principiile libertății, democrației și respectării drepturilor omului, diversității culturale, toleranței și solidarității, în conformitate cu Carta Drepturilor Fundamentale a Uniunii Europene [4] proclamată la 7 decembrie 2000.(5) Încurajarea cetățeniei active reprezintă un element-cheie pentru consolidarea nu numai a luptei împotriva rasismului, a xenofobiei și a intoleranței, dar și a coeziunii și a dezvoltării democrației.(6) În contextul strategiei UE de informare și comunicare ar trebui să se asigure o difuzare largă și un impact considerabil al activităților susținute prin program.(7) Pentru a apropia Europa de cetățenii săi și pentru a le permite să participe pe deplin la construirea unei Europe tot mai apropiate, este necesar să se facă apel la toți resortisanții și rezidenții legali din țările participante și să se asigure implicarea acestora în schimburi și activități de cooperare transnaționale, contribuind la dezvoltarea unui sentiment al apartenenței la idealurile europene comune.(8) Într-o rezoluție adoptată în 1988, Parlamentul European considera că este de dorit să se facă eforturi deosebite pentru intensificarea relațiilor dintre cetățenii diferitelor state membre și afirma că sprijinul specific din partea Uniunii Europene pentru dezvoltarea programelor de înfrățire între municipalitățile din diferite state membre este un demers atât rațional, cât și dezirabil.(9) Consiliul European a recunoscut cu mai multe ocazii necesitatea de a apropia Uniunea Europeană și instituțiile sale de cetățenii statelor membre. Consiliul European a încurajat instituțiile Uniunii să întrețină și să stimuleze un dialog deschis, transparent și constant cu societatea civilă organizată, promovând astfel participarea cetățenilor la viața publică și la procesul de luare a deciziilor, accentuând în același timp valorile esențiale împărtășite de cetățenii Europei.(10) Prin Decizia 2004/100/CE din 26 ianuarie 2004 de stabilire a unui program de acțiune comunitară pentru promovarea cetățeniei europene active (participare civică) [5], Consiliul a instituit un program de acțiune care a confirmat necesitatea de promovare a dialogului susținut cu organizațiile societății civile și cu municipalitățile și de sprijinire a implicării active a cetățenilor.(11) Proiectele cetățenilor cu caracter transnațional și intersectorial reprezintă instrumente importante pentru a se ajunge la cetățeni și a promova conștiința europeană, integrarea politică europeană, integrarea socială și înțelegerea reciprocă.(12) Organizațiile societății civile la nivel european, național, regional și local reprezintă elemente importante ale participării active a cetățenilor în societate și contribuie la revigorarea tuturor aspectelor vieții publice. De asemenea, acestea sunt intermediari între Europa și cetățenii săi. Cooperarea lor transnațională ar trebui, prin urmare, să fie promovată și încurajată.(13) Organizațiile de cercetare din domeniul politicii publice europene pot furniza idei și reflecții care să contribuie la dezbaterea la nivel european. Prin urmare, este recomandabil să fie sprijinite, ca un element de legătură între instituțiile europene și cetățeni, activitățile care reflectă angajamentul acestora de creare a unei identități și cetățenii europene, prin stabilirea de proceduri cu criterii transparente de promovare a rețelelor de informații și schimburi.(14) Este oportun, de asemenea, să se continue acțiunea inițiată de Uniunea Europeană în contextul Deciziei nr. 792/2004/CE a Parlamentului European și a Consiliului din 21 aprilie 2004 de stabilire a unui program de acțiune comunitară pentru promovarea organismelor active la nivel european în domeniul culturii [6] în vederea conservării și comemorării principalelor situri și arhive asociate cu deportările. Astfel ar putea fi realizată o conștientizare a dimensiunilor reale și a consecințelor tragice ale celui de Al Doilea Război Mondial și ar putea fi promovată memoria universală, ca mijloc de a lăsa în urmă trecutul și de a construi viitorul.(15) Declarația privind sportul adoptată de Consiliul European de la Nisa din 7- 9 decembrie 2000 menționa că "deși nu are competențe directe în acest domeniu, Comunitatea trebuie să țină seama, în cadrul acțiunii sale întreprinse în temeiul diferitelor dispoziții ale tratatului, de funcțiile sociale, educative și culturale inerente ale sportului".(16) Ar trebui să se acorde o atenție deosebită integrării echilibrate a cetățenilor și a organizațiilor societății civile din toate statele membre în proiectele și activitățile transnaționale.(17) Țările candidate și țările AELS care sunt părți la Acordul privind SEE sunt recunoscute ca potențiale participante la programele comunitare, în conformitate cu acordurile încheiate cu țările respective.(18) Consiliul European din 19- 20 iunie 2003 adoptă "Agenda Salonic pentru Balcanii de Vest: Drumul spre integrarea europeană", care invita țările din Balcanii de Vest să participe la programele și agențiile comunitare; prin urmare, țările din Balcanii de Vest ar trebui recunoscute ca participanți potențiali la programele comunitare.(19) Programul ar trebui să fie monitorizat constant și evaluat în mod independent, în cooperare cu Comisia și statele membre, pentru a permite modificările necesare în vederea punerii în aplicare corespunzătoare a măsurilor.(20) Procedurile de monitorizare și evaluare a programului ar trebui să se bazeze pe obiective și indicatori specifici, cuantificabili, realizabili, relevanți și înscriși într-un calendar.(21) Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene [7] (denumit în continuare "Regulamentul financiar") și Regulamentul (CE, Euratom) nr. 2342/2002 al Comisiei din 19 noiembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene [8], care protejează interesele financiare ale Comunității, trebuie să se aplice având în vedere principiile simplității și coerenței la alegerea instrumentelor bugetare, o limitare a numărului de cazuri în care Comisia își menține răspunderea directă pentru punerea în aplicare și gestionarea acestora și proporționalitatea necesară între volumul resurselor și povara administrativă legată de utilizarea acestora.(22) Ar trebui adoptate măsuri corespunzătoare și pentru prevenirea abaterilor și a fraudei și pentru recuperarea fondurilor pierdute sau a celor plătite ori utilizate în mod necorespunzător.(23) Pe baza principiului bunei gestionări financiare, punerea în aplicare a programului se poate simplifica recurgând la finanțare forfetară atât în cazul sprijinului acordat participanților la program, cât și în cazul sprijinului comunitar pentru structurile instituite la nivel național în vederea gestionării programului.(24) Prezenta decizie prevede, pentru întreaga durată a programului, un pachet financiar care constituie cadrul de referință prioritar, în sensul punctului 37 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară [9], pentru autoritatea bugetară în cursul procedurii bugetare anuale.(25) Deoarece obiectivele prezentei decizii nu pot fi realizate suficient de statele membre și, prin urmare, datorită caracterului transnațional și multilateral al activităților și măsurilor programului, pot fi îndeplinite mai bine la nivel comunitar, Comunitatea poate adopta măsuri în conformitate cu principiul subsidiarității prevăzut la articolul 5 din tratat. În conformitate cu principiul proporționalității prevăzut la articolul respectiv, prezenta decizie nu depășește ceea ce este necesar pentru îndeplinirea obiectivelor respective.(26) Măsurile necesare pentru punerea în aplicare a prezentei decizii ar trebui să fie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei [10].(27) Ar trebui să fie adoptate măsuri tranzitorii pentru a monitoriza activitățile inițiate înainte de 31 decembrie 2006, în conformitate cu Decizia 2004/100/CE,DECID:Articolul 1Obiectul și domeniul de aplicare al programului(1) Prezenta decizie stabilește programul "Europa pentru cetățeni" (denumit în continuare "programul") pentru perioada cuprinsă între 1 ianuarie 2007 și 31 decembrie 2013.(2) Programul contribuie la următoarele obiective generale:(a) oportunitatea oferită cetățenilor de a interacționa și participa la construirea unei Europe cât mai apropiate, democratice și deschise spre lume, unită în diversitatea ei culturală și îmbogățită de aceasta, dezvoltând astfel cetățenia Uniunii Europene;(b) dezvoltarea unui sentiment al identității europene, bazat pe valorile, istoria și cultura comună;(c) promovarea, în rândul cetățenilor, a unui sentiment de apartenență la Uniunea Europeană;(d) creșterea toleranței și înțelegerii reciproce între cetățenii europeni, respectând și promovând diversitatea culturală și lingvistică și contribuind în același timp la dialogul intercultural.Articolul 2Obiectivele specifice ale programuluiProgramul are următoarele obiective specifice, conforme cu obiectivele fundamentale ale tratatului care sunt realizate la nivel transnațional:(a) apropierea membrilor comunităților locale de pe întregul teritoriu al Europei pentru a împărtăși și face schimb de experiență, opinii și valori, pentru a trage învățăminte din istorie și a contribui la construirea viitorului;(b) promovarea acțiunilor, a dezbaterilor și a reflecției în legătură cu cetățenia europeană și democrația, valorile comune, istoria și cultura comună, prin cooperare în cadrul organizațiilor societății civile la nivel european;(c) apropierea Europei de cetățenii săi prin promovarea valorilor și a realizărilor Europei, conservând în același timp memoria trecutului său;(d) încurajarea interacțiunii între cetățeni și organizațiile societății civile din toate țările participante, contribuind la dialogul intercultural și aducând în prim plan atât diversitatea, cât și unitatea Europei, o atenție specială fiind acordată activităților menite să dezvolte legături mai strânse între cetățenii statelor membre ale Uniunii Europene cu structura sa de la 30 aprilie 2004 și cei ai statelor membre care au aderat după această dată.Articolul 3Acțiuni(1) Obiectivele programului sunt urmărite prin sprijinirea următoarelor acțiuni, ale căror detalii sunt prezentate în partea I din anexă:(a) "Cetățeni activi pentru Europa", care cuprinde:- înfrățirea între localități;- proiecte ale cetățenilor și măsuri de sprijin;(b) "Societatea civilă activă în Europa", care cuprinde:- sprijin structural pentru organizațiile de cercetare în domeniul politicii publice europene (grupuri de reflecție);- sprijin structural pentru organizațiile societății civile la nivel european;- sprijin pentru proiecte inițiate de organizații ale societății civile;(c) "Împreună pentru Europa", care cuprinde:- evenimente de mare vizibilitate, cum ar fi comemorări, decernări de premii, evenimente artistice, conferințe la scară europeană;- studii, anchete și sondaje de opinie;- instrumente de informare și difuzare;(d) "Memorie europeană activă", care cuprinde:- conservarea principalelor situri și arhive legate de deportări, precum și comemorarea victimelor.(2) În cadrul fiecărei acțiuni, se poate acorda prioritate integrării echilibrate a cetățenilor și a organizațiilor societății civile din toate statele membre, în conformitate cu obiectivul specific prevăzut la articolul 2 litera (d).Articolul 4Forme de măsuri comunitare(1) Măsurile comunitare pot lua forma granturilor sau a contractelor de achiziții publice.(2) Granturile comunitare pot fi acordate sub forme specifice, cum ar fi granturi de funcționare, grantri de acțiune, burse, premii.(3) Contractele de achiziții publice au ca obiect achiziționarea de servicii, cum ar fi cele pentru organizarea de evenimente, studii și cercetări, instrumente de informare și de difuzare, monitorizare și evaluare.(4) Pentru a putea solicita un grant comunitară, beneficiarii trebuie să îndeplinească cerințele prevăzute în partea II a anexei.Articolul 5Participarea la programPot participa la program următoarele țări, denumite în continuare "țări participante":(a) statele membre;(b) țările AELS care sunt părți la Acordul privind SEE, în conformitate cu dispozițiile acordului respectiv;(c) țările candidate care beneficiază de o strategie de preaderare, în conformitate cu principiile generale și termenii și condițiile generale prevăzute în acordurile-cadru încheiate cu aceste țări pentru participarea lor la programele comunitare;(d) țările din Balcanii de Vest, în conformitate cu înțelegerile care vor fi încheiate cu aceste țări în temeiul acordurilor-cadru privind principiile generale pentru participarea acestora la programele comunitare.Articolul 6Accesul la programProgramul este deschis tuturor părților interesate care promovează cetățenia europeană activă, în special autorităților și organizațiilor locale, organizațiilor de cercetare din domeniul politicii publice europene, grupărilor de cetățeni și altor organizații ale societății civile.Articolul 7Cooperarea cu organizații internaționaleProgramul poate cuprinde activități comune și inovatoare în domeniul cetățeniei europene active, întreprinse împreună cu organizații internaționale relevante, precum Consiliul Europei și UNESCO, pe baza contribuțiilor comune și în conformitate cu Regulamentul financiar și diversele norme ale fiecărei instituții sau organizații.Articolul 8Măsuri de punere în aplicare(1) Comisia adoptă măsurile necesare pentru punerea în aplicare a programului în conformitate cu dispozițiile anexei.(2) Următoarele măsuri se adoptă în conformitate cu procedura prevăzută la articolul 9 alineatul (2):(a) mecanismele de punere în aplicare a programului, inclusiv planul de lucru anual, criteriile de selecție și procedurile de selecție;(b) echilibrul general între diferitele acțiuni ale programului;(c) procedurile de monitorizare și evaluare a programului;(d) sprijinul financiar (valoarea, durata, repartizarea și beneficiarii) pus la dispoziție de Comunitate în legătură cu granturile de funcționare, acordurile multianuale de înfrățire din cadrul Acțiunii 1 și evenimentele de vizibilitate ridicată din cadrul Acțiunii 3.(3) Toate celelalte măsuri necesare pentru punerea în aplicare a programului se adoptă în conformitate cu procedura prevăzută la articolul 9 alineatul (3).(4) În cadrul procedurii menționate la alineatul (2), Comisia poate elabora orientări pentru fiecare dintre acțiunile din anexă pentru a adapta programul la orice modificare a priorităților în domeniul cetățeniei europene active.Articolul 9Comitetul(1) Comisia este asistată de un comitet.(2) Atunci când se face trimitere la prezentul alineat, se aplică articolele 4 și 7 din Decizia 1999/468/CE, cu respectarea dispozițiilor articolului 8.Perioada prevăzută la articolul 4 alineatul (3) din Decizia 1999/468/CE se stabilește la două luni.(3) Atunci când se face trimitere la prezentul alineat, se aplică articolele 3 și 7 din Decizia 1999/468/CE, cu respectarea dispozițiilor articolului 8.(4) Comitetul adoptă regulamentul său de procedură.Articolul 10Coerența cu alte instrumente ale Comunității și Uniunii Europene(1) Comisia asigură coerența și complementaritatea programului cu instrumentele existente în alte domenii de acțiune comunitară, în special educație, formare profesională, cultură, tineret, sport, mediu, sectorul audiovizual și mass-media, drepturile și libertățile fundamentale, integrarea socială, egalitatea de șanse între femei și bărbați, combaterea tuturor formelor de discriminare, rasism și xenofobie, cercetare științifică, societatea informațională și acțiunea externă a Comunității, în special la nivelul politicii europene de vecinătate.(2) Programul poate folosi resurse în comun cu alte instrumente ale Comunității și ale Uniunii Europene pentru a pune în aplicare acțiuni care răspund obiectivelor programului și ale respectivelor instrumente.Articolul 11Pachetul financiar(1) Pachetul financiar pentru punerea în aplicare a programului pe perioada menționată la articolul 1 se stabilește la 215 milioane EUR.(2) Creditele anuale sunt autorizate de autoritatea bugetară în limitele cadrului financiar.Articolul 12Dispoziții financiare(1) Ajutorul financiar se acordă sub formă de granturi persoanelor juridice. În funcție de natura acțiunii și de obiectivul urmărit, pot fi acordate granturi și persoanelor fizice.(2) Comisia poate acorda premii unor persoane fizice sau juridice pentru acțiuni sau proiecte realizate în cadrul programului.(3) În conformitate cu articolul 181 din Regulamentul (CE, Euratom) nr. 2342/2002 și în funcție de natura acțiunii, se poate autoriza finanțarea forfetară și/sau aplicarea de bareme pentru costuri unitare.(4) Poate fi permisă cofinanțarea în natură.(5) Comisia poate decide, având în vedere caracteristicile beneficiarilor și natura acțiunilor, să scutească beneficiarii de la verificarea competențelor și calificărilor profesionale necesare pentru finalizarea acțiunii propuse sau a programului de lucru.(6) Informațiile pe care beneficiarul trebuie să le furnizeze pot fi limitate în cazul granturilor de valoare mică.(7) În cazuri specifice, precum acordarea unui grant de valoare mică, nu este necesar să i se solicite beneficiarului să își demonstreze capacitatea financiară de a realiza proiectul sau programul de lucru planificat.(8) Granturile de funcționare acordate în cadrul programului unor organisme care urmăresc un scop de interes general european, astfel cum se definește la articolul 162 din Regulamentul (CE, Euratom) nr. 2342/2002, nu sunt reduse în mod automat în cazul reînnoirii.Articolul 13Protecția intereselor financiare ale Comunității(1) Comisia se asigură că, atunci când sunt puse în aplicare acțiunile finanțate în temeiul prezentei decizii, interesele financiare ale Comunității sunt protejate prin aplicarea unor măsuri preventive împotriva fraudei, corupției și oricăror alte nereguli, prin controale eficiente și prin recuperarea sumelor plătite în mod necuvenit și, în cazul în care se constată abateri, prin aplicarea unor sancțiuni eficiente, proporționale și disuasive, în conformitate cu Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene [11], cu Regulamentul (CE, Euratom) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri [12] și cu Regulamentul (CE) nr. 1073/1999 al Parlamentului European și al Consiliului din 25 mai 1999 privind investigațiile efectuate de Oficiul European de Luptă Antifraudă (OLAF) [13].(2) În ceea ce privește acțiunile comunitare finanțate în cadrul programului, noțiunea de abatere menționată la articolul 1 alineatul (2) din Regulamentul (CE, Euratom) nr. 2988/95 înseamnă orice încălcare a unei dispoziții de drept comunitar sau orice încălcare a unei obligații contractuale ca urmare a unei acțiuni sau omisiuni a unui operator economic care, prin cheltuieli nejustificate, prejudiciază sau ar putea prejudicia bugetul general al Uniunii sau bugetele gestionate de Comunități.(3) Comisia reduce, suspendă sau recuperează suma asistenței financiare acordate pentru o acțiune atunci când constată abateri, inclusiv nerespectarea dispozițiilor prezentei decizii sau ale deciziei speciale, sau ale contractului ori acordului prin care se acordă sprijinul financiar respectiv, sau atunci când se află că, fără a se fi solicitat aprobarea Comisiei, acțiunea a fost supusă unei modificări incompatibile cu natura proiectului sau condițiile de punere în aplicare a respectivei acțiuni.(4) În cazul în care nu au fost respectate termenele sau doar o parte din asistența financiară alocată este justificată de progresul realizat în cadrul punerii în aplicare a acțiunii, Comisia cere beneficiarului să prezinte observații într-un termen specificat. În cazul în care beneficiarul nu furnizează un răspuns satisfăcător, Comisia poate anula restul asistenței financiare și solicita rambursarea sumelor deja plătite.(5) Orice sumă plătită în mod necuvenit este rambursată Comisiei. La sumele nerambursate la termen se aplică o dobândă, în condițiile stabilite de Regulamentul financiar.Articolul 14Monitorizare și evaluare(1) Comisia asigură monitorizarea periodică a programului. Rezultatele procesului de monitorizare și evaluare sunt utilizate la punerea în aplicare a programului. Monitorizarea include în special întocmirea rapoartelor prevăzute la alineatul (3) literele (a) și (c).Obiectivele specifice pot fi revizuite în conformitate cu articolul 251 din tratat.(2) Comisia asigură evaluarea periodică, externă și independentă a programului și raportează periodic Parlamentului European.(3) Comisia prezintă Parlamentului European, Consiliului, Comitetului Economic și Social European și Comitetului Regiunilor următoarele:(a) un raport intermediar de evaluare privind rezultatele obținute și aspectele calitative și cantitative ale punerii în aplicare a programului până la 31 decembrie 2010;(b) o comunicare privind continuarea programului până la 31 decembrie 2011;(c) un raport de evaluare ex post până la 31 decembrie 2015.Articolul 15Dispoziție tranzitorieAcțiunile inițiate înainte de 31 decembrie 2006 în temeiul Deciziei 2004/100/CE continuă să fie reglementate de decizia respectivă până la finalizarea acestora.În conformitate cu articolul 18 din Regulamentul financiar, veniturile obținute din rambursarea sumelor plătite în mod necuvenit care provin din returnarea sumelor plătite necuvenit în temeiul Deciziei 2004/100/CE pot fi alocate programului.Articolul 16Intrarea în vigoarePrezenta decizie intră în vigoare în ziua următoare datei publicării în Jurnalul Oficial al Uniunii Europene.Se aplică de la 1 ianuarie 2007.Adoptată la Strasbourg, la 12 decembrie 2006.Pentru ParlamentPreședinteleJ. Borrell FontellesPentru ConsiliuPreședinteleM. Pekkarinen[1] JO C 28, 3.2.2006, p. 29.[2] JO C 115, 16.5.2006, p. 81.[3] Avizul Parlamentului European din 5 aprilie 2006 (nepublicat încă în Jurnalul Oficial), Poziția comună a Consiliului din 25 septembrie 2006 (nepublicată încă în Jurnalul Oficial) și Poziția Parlamentului European din 25 octombrie 2006 (nepublicată încă în Jurnalul Oficial). Decizia Consiliului din 11 decembrie 2006.[4] JO C 364, 18.12.2000, p. 1.[5] JO L 30, 4.2.2004, p. 6.[6] JO L 138, 30.4.2004, p. 40.[7] JO L 248, 16.9.2002, p. 1.[8] JO L 357, 31.12.2002, p. 1. Regulament astfel cum a fost modificat ultima dată prin Regulamentul (CE, Euratom) nr. 1248/2006 al Comisiei (JO L 227, 19.8.2006, p. 3).[9] JO C 139, 14.6.2006, p. 1.[10] JO L 184, 17.7.1999, p. 23. Decizie astfel cum a fost modificată prin Decizia 2006/512/CE (JO L 200, 22.7.2006, p. 11).[11] JO L 312, 23.12.1995, p. 1.[12] JO L 292, 15.11.1996, p. 2.[13] JO L 136, 31.5.1999, p. 1.--------------------------------------------------ANEXĂI. DESCRIEREA ACȚIUNILORInformații suplimentare privind accesul la programOrganizațiile societății civile, astfel cum sunt menționate la articolul 6 cuprind, inter alia, sindicatele, instituțiile de învățământ și organizațiile active din domeniul voluntariatului și ale sportului de amatori.ACȚIUNEA 1: Cetățeni activi pentru EuropaAceastă acțiune face parte din programul destinat în mod special activităților care implică participarea cetățenilor. Aceste activități se încadrează în două tipuri de măsuri, după cum urmează:Înfrățirea între orașeAceastă măsură vizează activitățile care implică sau promovează schimburile directe între cetățenii europeni prin participarea lor la activități de înfrățire între orașe. Acestea pot fi unice sau pilot sau pot lua forma unor acorduri structurate, multianuale, cu asocierea mai multor parteneri, răspunzând unei abordări mai bine programate și cuprinzând o serie de activități, de la întruniri ale cetățenilor la conferințe specifice sau seminare pe subiecte de interes comun, asociate cu publicații relevante, organizate în contextul activităților de înfrățire între orașe. Această măsură va contribui activ la consolidarea cunoașterii și înțelegerii reciproce dintre cetățeni și culturi.Pentru anii 2007, 2008 și 2009, sprijinul structural poate fi furnizat direct Consiliului Municipalităților și Regiunilor Europene (CEMR), un organism care urmărește un scop de interes general european, activ în domeniul înfrățirii între orașe.Proiecte cetățenești și măsuri de sprijinÎn cadrul acestei măsuri vor fi sprijinite o serie de proiecte cu caracter transnațional și intersectorial, implicând cetățenii în mod direct. Se acordă prioritate proiectelor menite să încurajeze participarea la nivel local. Dimensiunea și anvergura acestor proiecte vor depinde de evoluțiile din cadrul societății și vor explora, prin abordări inovatoare, posibilele răspunsuri la nevoile identificate. Se va încuraja utilizarea noilor tehnologii, în special a tehnologiilor societății informaționale (TSI). Aceste proiecte vor cuprinde cetățeni din diverse categorii care vor acționa împreună sau vor dezbate probleme europene comune, sporind astfel înțelegerea reciprocă, precum și conștientizarea procesului de integrare europeană.Pentru a îmbunătăți proiectele de înfrățire între orașe și proiectele cetățenilor, este necesar, de asemenea, să fie elaborate măsuri de sprijin pentru schimbul de bune practici, pentru punerea în comun a experiențelor între părțile interesate la nivel local și regional, inclusiv autoritățile publice, și pentru dezvoltarea de noi competențe, de exemplu, prin formare.Orientativ, cel puțin 45 % din bugetul total alocat programului va fi destinat acestei acțiuni.ACȚIUNEA 2: Societatea civilă activă în EuropaSprijin structural pentru organizațiile de cercetare din domeniul politicii publice europene (grupuri de reflecție)Organismele care aduc idei și reflecții noi asupra problemelor europene sunt interlocutori instituționali importanți, capabili să ofere recomandări intersectoriale strategice și independente instituțiilor Uniunii Europene. Acestea pot întreprinde activități care întrețin dezbaterea mai ales asupra cetățeniei Uniunii Europene și asupra valorilor și culturilor europene. Această măsură este menită să consolideze capacitatea instituțională a organizațiilor respective, care sunt reprezentative, furnizează o valoare adăugată europeană reală și induc importante efecte multiplicatoare și, în sfârșit, sunt capabile să coopereze cu alți beneficiari ai programului. Consolidarea rețelelor transeuropene reprezintă un element important în această privință. Se pot acorda subvenții pe baza unui program multianual de lucru care reunește o serie de teme sau activități.Pentru anii 2007, 2008 și 2009, sprijinul structural poate fi acordat direct asociației "Groupement d'études et de recherches Notre Europe" și pentru "Institut für Europäische Politik", organisme care urmăresc un scop de interes general european.Sprijin structural pentru organizațiile societății civile la nivel europeanOrganizațiile societății civile constituie o parte importantă a activităților civice, educative, culturale și politice în vederea participării în societate. Acestea trebuie să existe și să fie capabile să funcționeze și să coopereze la nivel european. De asemenea, ar trebui să fie în măsură să participe la procesul de decizie prin consultări. Această măsură le va asigura capacitatea și stabilitatea necesare pentru a acționa la nivel intersectorial și orizontal, în calitate de catalizatori transnaționali pentru membrii lor și pentru societatea civilă la nivel european, contribuind astfel la obiectivele programului. Consolidarea rețelelor transeuropene și a asociațiilor europene reprezintă un element important în acest domeniu. Se pot acorda subvenții pe baza unui program multianual de lucru care reunește o serie de teme sau activități.Pentru anii 2007, 2008 și 2009, sprijinul structural poate fi acordat direct pentru trei organisme care urmăresc un scop de interes general european: Platforma ONG-urilor europene din domeniul social, Mișcarea Europeană și Consiliul European pentru Refugiați și Exilați.Sprijin pentru proiectele inițiate de organizațiile societății civileOrganizațiile societății civile la nivel local, regional, național sau european mobilizează cetățenii sau le reprezintă interesele prin dezbateri, publicații, acțiuni de sensibilizare și alte proiecte transnaționale concrete. Introducerea sau dezvoltarea dimensiunii europene a activităților desfășurate de organizațiile societății civile le va da posibilitatea să își intensifice capacitățile și să ajungă la un public mai larg. Cooperarea directă dintre organizațiile societății civile din diferite state membre va contribui la înțelegerea reciprocă a diferitelor culturi și puncte de vedere și la identificarea preocupărilor și a valorilor comune. Cu toate că aceasta poate lua forma unor proiecte unice, abordarea pe termen mai lung va asigura un impact mai durabil, precum și dezvoltarea unor rețele și sinergii.Orientativ, aproximativ 31 % din bugetul total alocat programului va fi destinat acestei acțiuni.ACȚIUNEA 3: Împreună pentru EuropaEvenimente de mare vizibilitateÎn cadrul acestei măsuri vor fi sprijinite evenimente organizate de Comisia Europeană, dacă este cazul, în cooperare cu statele membre sau alți parteneri relevanți, evenimente care au o dimensiune și anvergură semnificativă, au rezonanță în rândul popoarelor Europei, contribuie la întărirea sentimentului lor de apartenență la aceeași comunitate, la sensibilizarea acestora în legătură cu istoria, realizările și valorile Uniunii Europene, le implică în dialogul intercultural și contribuie la dezvoltarea identității lor europene.Aceste evenimente pot include comemorarea evenimentelor istorice, celebrarea realizărilor europene, evenimente artistice, sporirea gradului de conștientizare privind probleme specifice, conferințe la scară europeană și acordarea de premii pentru a evidenția realizări majore. Este încurajată utilizarea noilor tehnologii, în special tehnologiile societății informaționale.StudiiÎn scopul unei mai bune înțelegeri a cetățeniei active la nivel european, Comisia va realiza studii, anchete și sondaje de opinie.Instrumente de informare și difuzareAvând în vedere prioritatea acordată cetățenilor și diversitatea de inițiative din domeniul cetățeniei active, trebuie furnizate, printr-un portal Internet și alte instrumente, informații cuprinzătoare cu privire la diferitele activități ale programului, alte activități europene legate de cetățenie și alte inițiative relevante.Pentru anii 2007, 2008 și 2009, sprijinul structural poate fi acordat direct pentru "Association Jean Monnet", "Centre européen Robert Schuman" și "Maisons de l'Europe", asociate la nivel național și european, ca organisme care urmăresc un obiectiv de interes european general.Orientativ, aproximativ 10 % din bugetul total alocat programului va fi destinat acestei acțiuni.ACȚIUNEA 4: Memoria europeană activăÎn cadrul acestei acțiuni vor fi sprijinite proiecte de următoarele tipuri:- pentru conservarea principalelor situri și memoriale asociate cu deportările în masă, fostele lagăre de concentrare și alte situri de martiriu și exterminare pe scară largă ale nazismului, precum și a arhivelor care atestă aceste evenimente și pentru păstrarea vie a memoriei victimelor, precum și a memoriei celor care, în condiții extreme, au salvat oameni pentru a nu cădea victime Holocaustului;- pentru comemorarea victimelor exterminărilor în masă și ale deportărilor în masă asociate cu stalinismul, precum și pentru conservarea memorialelor și a arhivelor care atestă aceste evenimente.Aproximativ 4 % din bugetul total alocat programului va fi destinat acestei acțiuni.II. GESTIONAREA PROGRAMULUIPunerea în aplicare a programului se va ghida după principiile transparenței și deschiderii către o mare varietate de organizații și proiecte. Prin urmare, proiectele și activitățile vor fi selectate de regulă prin cereri de ofertă deschise. Vor fi posibile derogări numai în situații clar definite și cu respectarea strictă a articolului 168 alineatul (1) literele (c) și (d) din Regulamentul (CE, Euratom) nr. 2342/2002.Programul va dezvolta principiul parteneriatelor multianuale bazate pe obiectivele convenite, valorificând analiza rezultatelor pentru asigurarea avantajelor reciproce atât pentru societatea civilă, cât și pentru Uniunea Europeană. Durata maximă a finanțării alocate în cadrul programului, pe baza unui acord unic de subvenționare, este limitată la 3 ani.Pentru unele acțiuni, ar putea fi necesar să se adopte gestionarea centralizată indirectă de către o agenție executivă sau, în special pentru acțiunea 1, de către agenții naționale.Toate acțiunile vor fi puse în aplicare pe bază transnațională. Acestea vor încuraja mobilitatea cetățenilor și a ideilor în Uniunea Europeană.Integrarea în rețea și accentul pus pe efectele multiplicatoare, inclusiv utilizarea tehnologiilor informației și comunicării (TIC), vor fi elemente importante care se vor reflecta atât în tipurile de activități, cât și în gama de organizații implicate. Va fi încurajată dezvoltarea interacțiunii și a sinergiei între diferitele tipuri de părți interesate implicate în program.Bugetul programului poate acoperi, de asemenea, cheltuieli asociate cu activitățile de pregătire, control, monitorizare, audit și evaluare, necesare în mod direct pentru gestionarea programului și îndeplinirea obiectivelor sale, în special studii, întruniri, activități de informare și publicare, cheltuieli asociate cu rețelele informatice pentru schimbul de informații și orice alte cheltuieli aferente sprijinului administrativ și tehnic pe care Comisia le poate stabili ca fiind necesare pentru gestionarea programului.Cheltuielile administrative totale ale programului ar trebui să fie proporționale cu sarcinile prevăzute în programul respectiv și, orientativ, ar trebui să reprezinte aproximativ 10 % din bugetul total alocat programului.Comisia poate întreprinde activități de informare, publicare și difuzare în funcție de necesități, asigurând astfel o cunoaștere largă și un impact semnificativ al activităților susținute prin program.III. CONTROALE ȘI AUDITURIPentru proiectele selectate în conformitate cu prezenta decizie va fi stabilit un sistem de audit prin eșantionare.Beneficiarul unui grant trebuie să pună la dispoziția Comisiei toate documentele justificative privind cheltuielile pe o perioadă de cinci ani de la data ultimei plăți. Beneficiarul unei subvenții trebuie să se asigure că, atunci când este cazul, toate documentele justificative aflate în posesia partenerilor sau a membrilor sunt puse la dispoziția Comisiei.Comisia poate să efectueze un audit cu privire la modul de utilizare a subvenției, fie direct de către personalul său, fie prin intermediul oricărui alt organism extern calificat pe care îl alege. Aceste audituri pot fi realizate pe întreaga durată a contractului și pe o perioadă de cinci ani de la plata soldului. După caz, rezultatele auditului pot conduce la emiterea de către Comisie a unor decizii de recuperare.Personalul Comisiei și personalul extern autorizat de Comisie trebuie să beneficieze de acces corespunzător la birourile beneficiarului și la toate informațiile, inclusiv informații în format electronic, necesare pentru auditurile respective.Curtea de Conturi și Oficiul European de Luptă Antifraudă (OLAF) beneficiază de aceleași drepturi ca și Comisia, în special dreptul de acces.--------------------------------------------------


title: 2010/594/UE: Decizia Consiliului European din 16 septembrie 2010 privind modificarea listei formațiunilor Consiliului

text:
               6.10.2010

               RO

               Jurnalul Oficial al Uniunii Europene

               L 263/12

         DECIZIA CONSILIULUI EUROPEAN
   din 16 septembrie 2010
   privind modificarea listei formațiunilor Consiliului
   (2010/594/UE)
   CONSILIUL EUROPEAN,
   având în vedere Tratatul privind Uniunea Europeană, în special articolul 16 alineatul (6) primul paragraf,
   având în vedere Tratatul privind funcționarea Uniunii Europene, în special articolul 236 litera (a),
   întrucât:

               (1)

               Pentru a reflecta, în denumirea formațiunilor Consiliului, modificările aduse tratatelor anterioare de Tratatul de la Lisabona în ceea ce privește spațiul și sportul, este necesară adaptarea denumirii formațiunii „Competitivitate (piață internă, industrie și cercetare)” prin adăugarea cuvântului „spațiu” și a denumirii formațiunii „Educație, Tineret și Cultură” prin adăugarea cuvântului „sport”.

               (2)

               Ar trebui modificată în consecință lista formațiunilor Consiliului astfel cum figurează în anexa la Decizia 2009/878/UE a Consiliului (Afaceri Generale) din 1 decembrie 2009 de stabilire a listei formațiunilor Consiliului, altele decât cele menționate la articolul 16 alineatul (6) al doilea și al treilea paragraf din Tratatul privind Uniunea Europeană (1), listă care se regăsește și în anexa I la Regulamentul de procedură al Consiliului (2),

         ADOPTĂ PREZENTA DECIZIE:
   Articolul 1
   Lista formațiunilor Consiliului care figurează în anexa la Decizia 2009/878/UE și, în consecință, lista formațiunilor Consiliului care figurează în anexa I la Regulamentul de procedură al Consiliului se modifică după cum urmează:

               1.

               Punctul 6 „Competitivitate (piață internă, industrie și cercetare)” se înlocuiește cu următorul text:

                           „6.

                           Competitivitate (piață internă, industrie, cercetare și spațiu)”.

               2.

               Punctul 10 „Educație, Tineret și Cultură” se înlocuiește cu următorul text:

                           „10.

                           Educație, Tineret, Cultură și Sport”.

         Notele de subsol nu se modifică.
   Articolul 2
   Prezenta decizie intră în vigoare la data adoptării.

      Adoptată la Bruxelles, 16 septembrie 2010.

            Pentru Consiliul European

            Președintele

         H. VAN ROMPUY

      (1)  JO L 315, 2.12.2009, p. 46.

      (2)  JO L 325, 11.12.2009, p. 35.